איתן גפני (מפיק)

**איתן גפני** (נולד ב-1943) הוא מפיק, אמרגן ומנהל אמנים ישראלי, מחלוצי תעשיית הבידור המודרנית בישראל. במהלך קריירה המשתרעת על פני שישה עשורים, ייצג גפני עשרות מהאמנים הבולטים בתרבות הישראלית, הפיק מופעי מופת ופסטיבלים איקוניים, וייסד מיזמים לאומיים לשימור והנחלת הזמר העברי.

## ביוגרפיה
גפני נולד וגדל בצפון תל אביב. בנערותו היה פעיל בתנועת הצופים. בצה"ל רצה לשרת בלהקה צבאית אך גויס לקורס טיס, וכשנשר ממנו שירת בחיל התותחנים. לאחר שחרורו למד תואר ראשון ושני בפסיכולוגיה באוניברסיטת תל אביב. בתקופת לימודיו כיהן כיו"ר ועדת התרבותומזכיר אגודת הסטודנטים, שם החל את צעדיו הראשונים בארגון אירועי תרבות ומופעים.

היה מדריך בבית ביכורי העתים בתל אביב.במהלך שירות המילואים שלו, יזם והקים את להקת חיל התותחנים.

## קריירה מקצועית
בשנת 1967 הקים גפני יחד עם דוד טל משרד אמרגנות עצמאי שהיה לאחד הפעילים והמשפיעים בסצנת המוזיקה והבידור בישראל. הוא למד אמרגנות גם מהשחקן והבמאי אליהו גולדנברג, אביו של דודו טופז. המשרד התמקד בזיהוי כישרונות צעירים מיוצאי הלהקות הצבאיות וליוויים בראשית דרכם המקצועית. גפני היה מארגן לזמרים הופעות באופן בלתי חוקי עוד טרם השתחררו מהצבא, תחת הכותרת של "יוצאי להקה צבאית", כאשר רק אבי טולדנו פורסם בשמו, מכיוון שהיה חייל בודד וקיבל אישור עבודה.

## ניהול וייצוג אמנים
גפני שימש כאמרגן ומנהל אישי של למעלה מ-50 אמנים ויוצרים. בין הבולטים שבהם:
* שלמה ארצי: גפני ניהל את ארצי עם שחרורו מלהקת חיל הים וליווה את פריצתו הגדולה בשנות ה-70. בין היתר, יזם את הקלטת המנון האליפות המפורסם של מכבי נתניה (1971), "מה מה מה נה נה נתניה". יחד עם שלמה ארצי ואלברט פיאמנטה כמעבד הקים את חברת הפרסומות לרדיו "אירה המקליטה", על שם בתו הבכורה.
* מתי כספי: גפני היה מהראשונים שזיהו את כישרונו וניהל אותו בראשית דרכו, כולל בהפקת המופע "מאחורי הצלילים".
* יחד עם גידי קורן עמד מאחורי הקמת להקת האחים והאחיות ואף המציא את שמה, בהשראת להקת האבות והאמהות.

ייצוג אמנים ויוצרים: נעמי שמר, חנן יובל, רותי נבון, אבי טולדנו,שולי נתן, עוזי חיטמן, דודו דותן, תיקי דיין, טוביה צפיר, יהודה ברקן,ליאור ייני וצמד "סוזן ופראן", עדנה לב, גבי ברלין, עזרא דגן, רותי נבון, אווה פרנסיס

## הפקות בולטות
כמפיק, עמד גפני מאחורי כמה מהאירועים המכוננים בתרבות הישראלית:
* פסטיבל נואיבה (1977–1978): פסטיבל הפופ והרוק ההמוני הראשון בישראל, שנחשב ל"וודסטוק הישראלי". הפסטיבל הראשון אטרגן ביוזמת צבי שיסל.
* מופעי קונספט: "מאחורי הצלילים" (מתי כספי ושלמה גרוניך), "ימי בנימינה" (מופע משירי אהוד מנור), "בראש אחד" (יהודית רביץ ודני ליטני) ו"הלוך הלכה החבריא". מופע שבו יורם טהרלב הקריא משיריו, וכן מופע בו חיים חפר הקריא את המקאמות הפוליטיות שלו. מופע של תלמה אליגון-רוז בשירה ופסנתר.
* פסטיבלים לאומיים: פסטיבל הבירה הראשון בתל אביב, פסטיבל היין "הילוליה" בראשון לציון, פסטיבל "שירי לי כנרת" בשנת 1982 ואירועי "שיר היונה".
* כנס תמוז לתעשיית המוזיקה הישראלית (2006), בו הוענקו פרסי תמוז למפעל חיים

## מיזמים לשימור הזמר העברי

בעשורים האחרונים פעל גפני לשימור המורשת המוזיקלית הישראלית דרך עמותת "מיתר - היכל התהילה של המוזיקה היהודית" (מיתר הן ראשי תיבות של מורשת יצירה תרבותית רב-דורית) שהקים בשנת 1990.בעשור הראשון היה השופט שלי טימן מנכ"ל העמותה, ולאחר מכן החליפו יהורם גאון.
* יער השירים: בשנת 2024 חנך גפני בפתח תקווה (ברחוב אהרון עמרם) את "יער השירים". זהו מתחם טבע ייחודי המשמש כ"ספר היסטוריה חי" של הזמר העברי. היער מתוכנן לכלול 240 עצים, מתוכם הוקדשו כבר כ-160 ליוצר או אמנית מרכזיים, אשר הסכימו (הם או יורשיהם) להקדשת העץ, ופעלו לפני יותר מעשר שנים. לצד כל עץ מוצב שלט הנצחה הכולל קישור המאפשר למבקרים להאזין לשירי היוצר ולסיפורו. ביער מתקיימים סיורים מזמרים מודרכים המאגדים יוצרים לפי נושא. היער הוקם על הקרקע שהוקצתה למבנה משכן השירים בשנת 2019, ואשר לא יצא לפועל.
* תחרות "הללויה" (Hallelujah): יוזמה של גפני ליצירת תחרות שירה עולמית המיועדת לצעירים יהודים מהתפוצות ("הארוויזיון היהודי"), במטרה לחזק את הקשר לישראל דרך השפה העברית והמוזיקה. את עמותת מיתר הקים הראש ובראשונה כדי לקדם תחרות זו. התחרות התקיימה בירושלים בשנים 1992-1994 בשיתוף משרד החינוך וההסתדרות הציונית העולמית. בשנים 2011–2012 התקיימה התחרות ברמת השרון, בשיתוף יצחק רוכברגר, ראש העיר דאז, ויובל שטייניץ שהיה אז שר האוצר.
* היכל התהילה של המוזיקה היהודית: חזון רחב יותר של גפני להקמת משכן שירכז את תולדות הזמר העברי ויוצריו לאורך הדורות.
* גפני היה יו"ר עמותת שבוע הזמר העברי ויזם את יום הזמר העברי בכנסת, אשר חותם שבוע זה.

## חיים אישיים
אלמן מאשתו יונה, אב לשלושה. גר בהוד השרון.

## ביבליוגרפיה ומקורות
* גד ליאור, "האמרגן של שלמה ארצי ומתי כספי: איתן גפני נוטע את 'יער השירים'", באתר ynet, 23 במאי 2024.
* מערכת מעריב, "יער השירים בפתח תקווה: מיזם הנצחה ייחודי ליוצרי הזמר העברי", באתר מעריב אונליין, 15 בינואר 2023.
* ארכיון עמותת "מיתר" - מורשת יצירה תרבותית רב-דורית.

## קישורים חיצוניים
* 
* 
* שיריו של איתן גפני בשירונט
* שירים מלווים את חיי משה להב הטיש הגדול מארח את איתן גפני במלאת לו 80, 25 ביוני 2023, פתח תקווה
* בנעימה אישית - עם איתן גפני מתארח ברדיו סול 10 במאי 2025
* מיתר היכל התהילה של המוסיקה היהודית בפייסבוק

## הערות שוליים

קטגוריה:אמרגנים ישראלים
קטגוריה:ישראלים שנולדו ב-1943